## Educació destaca la labor que s’està fent des de Conselleria perquè els centres educatius reprenguen l’activitat amb les màximes garanties de seguretat

*** El secretari autonòmic d’Educació ha reclamat unitat de tota la comunitat educativa “perquè tots busquem un mateix objectiu, que és la tornada a les aules en les millors condicions”
* Les solucions s’estan adoptant segons la situació particular de cada centre i cada municipi**

El secretari autonòmic d’Educació, Daniel McEvoy, ha destacat la labor que s’està desenrotllant “des del primer moment des de Conselleria d’Educació, Cultura, Universitats i Ocupació perquè l’alumnat de centres afectats per la riuada torne a les aules amb les màximes garanties de seguretat i salubritat”.

El secretari autonòmic ha assenyalat que “hem estat en contacte amb els ajuntaments, centres educatius, amb els pares i mares… per a escoltar les seues necessitats. Hem oferit diferents solucions que s’estan adoptant segons la situació particular de cada centre i cada municipi”.

D’esta manera, s’ha posat en marxa el trasllat d’alumnat a altres municipis, entrades progressives i fins i tot caldrà adoptar altres mesures en els centres més devastats com és la ubicació d’aules prefabricades. Des de l’11 de novembre al voltant de 32.000 alumnes de municipis afectats per la riuada s’han reincorporat a les classes.

“S’estan duent a terme tasques de neteja extraordinàries en els centres educatius a través de TRAGSA i VAERSA. El conseller, directors generals, inspectors i tècnics de la Conselleria han estat en centres de les zones danyades en diverses visites. Però no hem anat a fer-nos la foto” ha indicat Daniel McEvoy.

En este sentit, el secretari autonòmic d’Educació ha recordat que s’han pres diferents mesures per a facilitar l’educació de xiquets i jóvens, com és “l’acolliment extraordinari, les ajudes per a reposar llibres de text i materials curriculars…”.

Daniel McEvoy ha indicat que en este moment tan delicat que estem travessant “no és el moment de la divisió, és el moment de la unitat de tota la comunitat educativa, de donar-nos suport i treballar junts per a tornar a la normalitat a les aules”.

Fecha: 23/11/2024